REGULAMENTUL (UE) NR. 164/2010 AL COMISIEI
din 25 ianuarie 2010
privind specificațiile tehnice pentru raportarea electronică a navelor în navigația interioară menționate la articolul 5 din Directiva 2005/44/CE a Parlamentului European și a Consiliului privind serviciile de informații fluviale (RIS) armonizate pe căile navigabile interioare de pe teritoriul Comunității
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2005/44/CE a Parlamentului European și a Consiliului din 7 septembrie 2005 privind serviciile de informații fluviale (RIS) armonizate pe căile navigabile interioare de pe teritoriul Comunității (1), în special articolul 5 alineatul (1) litera (b),
întrucât:
(1)
RIS trebuie dezvoltate și implementate în mod armonizat, interoperabil și deschis.
(2)
Trebuie definite specificațiile tehnice pentru raportarea electronică a navelor în navigația interioară.
(3)
Specificațiile tehnice pentru raportarea electronică a navelor trebuie să se bazeze pe principiile tehnice stabilite în anexa II la directivă.
(4)
Specificațiile tehnice trebuie să țină cont de activitatea desfășurată de organizațiile internaționale relevante. Se asigură continuitatea cu serviciile de gestionare a traficului ale altor moduri de transport, în special serviciile de informare și de gestionare a traficului maritim.
(5)
Acestea trebuie, de asemenea, să țină seama de activitatea desfășurată de grupul de experți pentru raportarea electronică a navelor, care este compus din reprezentanți ai autorităților statelor membre responsabile cu implementarea raportării electronice a navelor și din membri oficiali ai altor organizații guvernamentale, precum și din observatori din cadrul sectorului.
(6)
Specificațiile tehnice trebuie să corespundă stadiului actual al dezvoltării tehnicii. Experiența dobândită ca urmare a aplicării Directivei 2005/44/CE, precum și progresele tehnice viitoare ar putea impune modificarea specificațiilor tehnice. Modificările aduse specificațiilor tehnice trebuie să țină seama de activitatea desfășurată de grupul de experți pentru raportarea electronică a navelor.
(7)
Măsurile prevăzute de prezentul regulament sunt conforme cu avizul Comitetului instituit în conformitate cu articolul 7 din Directiva 91/672/CEE a Consiliului din 16 decembrie 1991 privind recunoașterea reciprocă a brevetelor naționale ale conducătorilor de navă pentru transportul de mărfuri și călători pe căile navigabile interioare (2),
ADOPTĂ PREZENTUL REGULAMENT:
Articolul 1
Specificațiile tehnice pentru raportarea electronică a navelor în navigația interioară sunt definite în anexă.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 ianuarie 2010.